text: Хисарски свещеник забрави осмата Божа заповед: Не кради! - chernomoretz.bg
  Полицията в Хисар залови в кражба на ток свещеникът Т. Т. 42-годишният мъж е извършил неправомерно присъединяване към електроразпределителната мрежа на ЕВН, съобщиха за ПБ Новинар разследващи. Случаят е установен в храм "Света Богородица" в квартал "Момина баня" в курортния град. При огледа на полицаи и на служители на ЕВН е констатирано, че Божият служител е захранил огромен калорифер и други електрически уреди в църквата, като връзката е направена преди измервателния уред.
  Образувано е досъдебно производство, материалите по скандалния случай са докладвани в Районна прокуратура Пловдив. На свещеника ще бъде повдигнато обвинение. За това престъпление законът предвижда до 5 години лишаване от свобода или глоба до 15 хиляди лева.